b'\n_START_ARTICLE_\nCementarna Trbovlje\n_START_SECTION_\nPolemike okoli uporabe alternativnih goriv\n_START_PARAGRAPH_\nVerjetno najve\xc4\x8d prahu je na podro\xc4\x8dju se\xc5\xbeiganja odpadkov v Sloveniji dvignil trboveljski Lafarge Cement, ki mu je v letu 2009 kljub skoraj soglasnemu nasprotovanju lokalnih skupnosti uspelo pridobiti okoljevarstveno dovoljenje za se-\xc5\xbeig. Vendar v tem primeru ne gre za klasi\xc4\x8dno se\xc5\xbeigalnico odpadkov, temve\xc4\x8d zgolj za nadome\xc5\xa1\xc4\x8danje dela fosilnih goriv pri proizvodnji cementa s tako imenovanimi alternativnimi gorivi, kar pomeni manj\xc5\xa1e izpuste \xc5\xa1kodljivih snovi ob enaki koli\xc4\x8dini proizvodnje. To je dandanes stalna praksa v cementni industriji. Tako namesto dela fosilnih goriv, premoga, uporabljajo odpadna olja, odpadne gume, plastiko. V lanskem letu so porabili 4 tiso\xc4\x8d ton teh odpadkov, kar je \xc4\x8detrtina porabljenega goriva. Dodana vrednost se\xc5\xbeiganja odpadkov v cementarnah je v tem, da odpadni pepel, ki nastane pri gorenju, vgradijo v kon\xc4\x8dni produkt, zato ni potrebe po njegovem odlaganju in je ostanek po gorenju temu primerno manj\xc5\xa1i. Poleg tega je treba v pe\xc4\x8di vzdr\xc5\xbeevati temperaturo okrog 2000 stopinj Celzija, kar je dale\xc4\x8d nad zakonsko predpisano mejo. Nasprotovanje in strah lokalne skupnosti tako v tem primeru nista najbolj upravi\xc4\x8dena, vsekakor pa sta razumljiva glede na degradacijo njenega okolja, ki jo je v zadnjih desetletjih povzro\xc4\x8dila tamkaj\xc5\xa1nja industrija.\n_START_SECTION_\nOd\xc5\xbeveplevalna naprava\n_START_PARAGRAPH_\nV letu 2007 so prvi\xc4\x8d zagnali od\xc5\xbeveplevalno napravo proizvajalca Austrian Energy. Z investicijo v vi\xc5\xa1ini 10 milijonov evrov so za 97% zni\xc5\xbeali emisije \xc5\xbeveplovega dioksida, ki so v zadnjih letih narasle zaradi pove\xc4\x8dane vsebnosti \xc5\xbevepla v surovini. _NEWLINE_Glede na obliko je od\xc5\xbeveplevalna naprava posebna, saj je dimnik postavljen na vrhu samega pralnika. V tako obliko od\xc5\xbeveplevalne naprave so bili prisiljeni zaradi omejenega prostora in zahtevanih termodinami\xc4\x8dnih pogojev izstopnih plinov iz od\xc5\xbeveplevalne naprave._NEWLINE_Vi\xc5\xa1ina dimnika je bila izra\xc4\x8dunana na osnovi predvidenih imisij in gibanja zra\xc4\x8dnih mas v okolici tovarne. Predvidene termodinami\xc4\x8dne pogoje na izstopu iz dimnika pa dosegajo tudi z dogrevanjem izstopnih dimnih plinov z vro\xc4\x8dim zrakom iz hladilca klinkerja, kar je tudi posebnost te od\xc5\xbeveplevalne naprave. S tem izrabljajo odve\xc4\x8dno toploto iz procesa in dosegajo \xc5\xbeelene termodinami\xc4\x8dne pogoje na izstopu iz dimnika._NEWLINE_Emisije \xc5\xbeveplovega dioksida so povpre\xc4\x8dno 15-krat ni\xc5\xbeje od zakonsko dolo\xc4\x8denih vrednosti. Z od\xc5\xbeveplevalno napravo so obenem zmanj\xc5\xa1ali tudi emisije pra\xc5\xa1nih delcev za 30 odstotkov, zato so trenutne vrednosti emisij za 50 odstotkov pod zakonsko predpisano mejo.\n_START_SECTION_\nNaprava za zmanj\xc5\xa1evanje du\xc5\xa1ikovih oksidov\n_START_PARAGRAPH_\nNaprava deluje po na\xc4\x8delu SNCR - selektivna nekatalitska redukcija. To pomeni, da vrednosti NOx zmanj\xc5\xa1uje z razpr\xc5\xa1evanjem raztopine uree v vro\xc4\x8de dimne pline izmenjevalca toplote. Napravo so zagnali leta 2008. Z napravo so sposobni zni\xc5\xbeati emisije tudi za ve\xc4\x8d kot 50\xc2\xa0% glede na prej\xc5\xa1nje vrednosti.'